Groot meevaller vir dierewelsynsprojekArgieffoto: https://pixabay.com Die Wetnose-dierewelsynsprojek het vandeesweek drie ton kos ryker geraak te danke aan ŉ enkele skenking. Francois Steenkamp, uitvoerende bestuurder van Mechanical Rotating Solutions, het drie ton kos deur sy welwillendheidsorganisasie, Charity Define, wat in 2016 op die been gebring is aan Wetnose geskenk. Volgens Steenkamp was hulle diep besorg toe hulle op sosiale media lees hoe desperaat die organisasie op soek is na kosskenkings. “Ons het dadelik besluit om die 450 honde en katte waarna Wetnose tans omsien te help deur R50 000 se kos te skenk,” het Steenkamp laat hoor. Volgens Steenkamp het hulle toe kontak gemaak met Bhenyati Promotions wat die kos teen ŉ afslag aan hulle verskaf het asook ingestem het om dit op hulle onkoste by Wetnose af te lewer. Hoewel Charity Define hoofsaaklik van sy eie netwerk van kliënte en bedryfsvennote gebruik maak om welwillendheidsprojekte in die gemeenskap aan te pak, oorweeg die organisasie dit soms ook om individuele projekte te ondersteun. “Dieresorg is iets wat my baie na aan die hart lê. Ons ondersteun Wetnose se “reg op lewe”-beleid. Nadat ons Wetnose besoek het, was dit baie duidelik dat die skenking van kos maar ŉ korttermyn-oplossing is,” verduidelik Steenkamp. Wetnose is in 1999 gestig en spits hom toe op die rehabilitasie van mishandelde, verwaarloosde en vermiste diere. Debbie Herselman, bestuurder van Wetnose, het gesê die hooffokus van Wetnose is om ŉ liefdevolle huis vir die diere te vind en hulle ŉ tweede kans op geluk te gee. Wetnose het al nuwe huise vir 20 500 honde en 1 700 katte gekry.